
RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI

în intervalul 01.08.2026, ora 08.00 – 02.08.2026, ora 08.00
I. SITUAŢIA HIDRO-METEOROLOGICĂ

1. Situația și prognoza hidrologică pe râurile interioare şi Dunăre din 02.08.2026, ora 07.00
RÂURI

Debitele au fost în general staționare, exceptând râurile din bazinele hidrografice: Vișeu, Iza, Tur, Someș, Mureș, Ialomița și cursurile inferioare ale Crișului Negru și Crișului Alb, unde au fost în ușoară scădere. 

Debitele se situează, în general, sub mediile multianuale lunare, la valori cuprinse între 30–90% din acestea, mai mici (sub 30%) pe râurile din bazinele: Iza, Tur, Crasna, Barcău, Crișuri, Bega,Timiș, Bârzava, Moravița, Caraș, Nera, Cerna, Suceava, Bârlad, Prut, bazinul mijlociu și inferior al Mureșului, pe unii afluenți din bazinul Jiului și din bazinul superior al Argeșului.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi în general staționare, exceptând râurile din bazinele hidrografice: Someș, Mureș și Ialomița, unde vor fi în ușoară scădere. 

Izolat,spre seara, sunt posibile ușoare creșteri de niveluri și debite, pe unele râuri mici din zonele de deal și de munte, cu probabilitate mai mare în sud-estul țării, ca urmare a precipitațiilor, sub formă de aversă, slabe cantitativ, prognozate.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE
Debitul la intrarea în țară (secțiunea Baziaș) în intervalul 01 – 02.08.2026 a fost staționar, având valoarea de 1550 m3/s, sub media multianuală a lunii august (3900m3/s).

În aval de Porțile de Fier debitele au fost în general în scădere ușoară.
Debitul la intrarea în țară (secțiunea Baziaș) va fi în ușoară scădere (1500 m3/s).

În aval de Porțile de Fier debitele vor fi scădere.

2. Situația meteorologică în intervalul 01.08.2026, ora 09.00 – 02.08.2026, ora 06.00
ÎN ŢARĂ

Vremea a fost caniculară în vest, sud-vest, nord-vest și parțial în centru și est, unde și disconfortul termic a fost ridicat. Indicele temperatură-umezeală (ITU) a atins și a depășit pragul critic de 80 de unități în Banat, Crișana, cea mai mare parte a Maramureșului, pe arii relativ restrânse în Transilvania, Oltenia și Moldova și cu totul izolat în nordul Dobrogei și nord-estul Munteniei. În restul teritoriului, vremea s-a menținut călduroasă, cu excepția zonei de munte și a litoralului. Cerul a fost mai mult senin, însă după-amiază și seara, pe arii restrânse în zona montană și submontană au fost înnorări temporare, averse și descărcări electrice. Cantitățile au depășit cu totul izolat 15 l/mp (până la 18 l/mp la Săcădăt, jud. Mureș). Vântul a suflat slab și moderat. Temperaturile maxime s-au încadrat între 26 de grade la Mangalia și 40 de grade la Săcuieni. La ora 06 se înregistrau valori termice cuprinse între 8 grade la Miercurea Ciuc și 26 de grade la Oravița și Săcuieni. În a doua parte a nopții, izolat s-a format ceață în depresiunile din estul Transilvaniei.
LA BUCUREŞTI

Vremea a fost în continuare călduroasă, iar disconfortul termic s-a menținut ridicat. Cerul a fost senin, iar vântul a suflat slab până la moderat. Temperatura maximă a fost de 32 de grade la Afumați și Băneasa și 33 de grade la Filaret, iar la ora 06 se înregistrau 15 grade la stația meteo Băneasa, 18 grade la Afumați și 19 grade la Filaret.
3. Prognoza meteorologică în intervalul 02.08.2026, ora 09.00 – 03.08.2026, ora 09.00
ÎN ŢARĂ

Valul de căldură, canicula, disconfortul termic accentuat cu indice temperatură-umezeală (ITU) mai mare de 80 de unități vor persista și vor fi intense în Banat, Crișana, Maramureș, cea mai mare parte a Transilvaniei, jumătatea nordică a Moldovei și în vestul și sudul Olteniei, însă în județele Satu Mare, Bihor și Arad se vor înregistra temperaturi extreme comparabile cu recordurile absolute ale primei decade ale lunii august. Temperaturile maxime vor fi cuprinse între 33 și 38 de grade, iar în județele Bihor și Arad acestea vor urca până la 39...40 de grade, iar cele minime se vor încadra în general între 19 și 25 de grade, cu cele mai ridicate valori în Dealurile de Vest, caracterizând o noapte tropicală. În restul teritoriului, vremea va fi în continuare călduroasă, izolat caniculară, cu disconfort termic în creștere și indice temperatură-umezeală (ITU) ce va atinge pragul critic de 80 de unități. Maximele termice vor fi de la 27...30 de grade pe litoral până la 35 de grade în zonele de câmpie și de deal, iar cele minime se vor situa preponderent între 12 și 19 grade, cu valori mai mari pe litoral până la 22 de grade unde noaptea va fi tropicală. Cerul va fi mai mult senin, cu înnorări temporare după-amiaza și seara în zona de munte, unde izolat vor fi averse slabe (cantități de apă în medie de 2...5 l/mp) și descărcări electrice. Vântul va sufla slab și moderat.
LA BUCUREŞTI
Vremea călduroasă se va menține, disconfortul termic va fi ridicat, iar indicele temperatură-umezeală (ITU) va atinge pragul critic de 80 de unități. Cerul va fi mai mult senin, iar vântul va sufla slab până la moderat. Temperatura maximă va fi de 33...34 de grade, iar cea minimă de 16...19 grade.
II. CALITATEA APEI

Administrația Națională Apele Române informează că, în data de 01.08.2026, a fost semnalată prezența unui delfin eșuat aflat intre structura de stabilopozi, plaja din zona Casa Casatoriilor - Mun. Constanța. Au fost informate, conform protocolului de colaborare, I.N.C.D.M.’’Grigore Antipa’’ şi O.N.G.’’Mare Nostrum’’.
III. CALITATEA MEDIULUI

1. În domeniul aerului

Direcția Județeană de Mediu Teleorman informează despre producerea, în data de 01.08.2026, ora 17.00, unui incendiu care a cuprins cca 50 ha de vegetatie uscata dar și anvelope uzate pe raza localității Smîrdioasa, județul Teleorman, ce se manifesta cu degajari mari de fum in atmosfera. A fost emis mesaj RO-ALERT pentru populatie. IJSU Teleorman intervine cu 6 autospeciale cu apă și spumă, 1 echipaj CBRN si 1 echipaj SMURD. Nu s-au raportat victime umane. Nu se cunosc cauzele declanșatoare. Vom reveni cu informații suplimentare. 
2. În domeniul solului și vegetației


Nu s-au înregistrat evenimente deosebite.
3.În domeniul supravegherii radioactivităţii mediului
Nu s-au înregistrat evenimente deosebite.

3. În municipiul Bucureşti

Nu s-au înregistrat evenimente deosebite. 

